
A yw rhyddid athrawon i ddewis sut i ddifinio cynnwys y cwricwlwm Celf a Dylunio yn ddull effeithiol, o ddewis cyfeirnodau a deunydd diwylliannol a chelfyddydol priodol ar gyfer yr ystafell ddosbarth?

Rhagair
Yn ystod y traethawd hwn fyddai yn ymchwilio er mwyn ceisio darganfod a yw rhyddid athrawon i ddewis sut i ddiffinio cynnwys y cwricwlwm Celf a Dylunio yn ddull effeithiol, o ddewis cyfeirnodau a deunydd diwylliannol a chelfyddydol priodol ar gyfer yr ystafell ddosbarth. Fydd yr ymchwil yma yn cymryd lle yn ysol A sydd yn ysgol cyfrwng Cymraeg sydd gyda thua 856 o ddisgyblion ar hyn o bryd. Yn ei hadroddiad diweddaraf (2014) gan estyn mae’r ysgol wedi cael ei graddio yn ardderchog. Yr wyf yn cwblhau fy ail brofiad addysgu yn ysgol A ac felly mae’r ymchwil yr wyf wedi cwblhau yn gyfan gwbl yn yr ysgol yma, yr wyf wedi bod yn defnyddio llenyddiaeth addas, ynghyd a chynlluniau gwaith, polisïau a llawlyfrau adrannol yn bennaf er mwyn cwblhau’r ymchwil. Byddaf hefyd yn cyfeirio at lawlyfr polisïau’r ysgol yn ystod y traethawd o bryd i’w gilydd. Mae fy ymchwil wedi seilio yn bennaf ar gyfnod allweddol tri yn yr adran Gelf a Dylunio ond byddaf yn cyfeirio ar sut y mae’r gwaith sydd yn cael i’w wneud yn y cyfnod yma yn datblygu yng nghyfnodau 4 a 5 yn yr adran.  Nid yw’r ymchwil yma wedi cael unrhyw ymhariaeth ar y dysgwyr yn ysgol A.
	Byddaf yn edrych ar lenyddiaeth sydd yn ymwneud a’r testun yn gyntaf cyn symud ymlaen i edrych ar bolisïau’r adran a’u cynlluniau gwaith. Wedyn byddai’n gwerthuso'r hyn yr wyf wedi gweld yn ysgol A cyn mynd ati i wneud casgliad. Mae’r traethawd yn ymdrin gyda rhai damcaniaethwyr sydd wedi trafod y testun.
	Yr wyf wedi penderfynu dewis y testun yma gan ei fod yn rhywbeth sydd o ddiddordeb mawr I, yr wyf o hyn wedi bod yn chwilfrydig am sut y mae athrawon yn mynd ati i benderfynu beth sydd yn addas i gynnwys yn y cwricwlwm ac os yw ei hoffterau neu arbenigedd hwy yn effeithio ar y penderfyniadau yma.


















Adolygiad llenyddol.

Yn ôl dadansoddiad  Downing a Watson (2004) y mae’r posibiliadau o beth gall ymddangos mewn addysg gelf yn ddiddiwedd. Gyda’r holl wahanol symudiadau gelf ar hyd y canrifoedd a gwahanol gyfryngau sydd wedi eu defnyddio er mwyn creu'r ystod anferthol o gelf y gall yr amrywiaeth mewn addysg Gelf a Dylunio fod yn eang. Ond y mae’r ddadl yn ôl Downing a Watson o beth dylai gael ei gynnwys a sut y dylai dysgwyr ei astudio wedi parhau am flynyddoedd. Ond ar y llaw arall y mae pobl yn gytûn fod dysgu’r grefft o greu celf, dysgu am gelf a dysgu drwy gelf wedi gweithio ochr yn ochr am gyfnod, er weithiau maent yn ymddangos yn anghyfforddus ar adegau. Cwestiynir felly, os dyma pam fod swm bach iawn o ymchwil ar gael sy’n awgrymu beth ddylai cael ei gynnwys yng nghwricwlwm Celf a Dylunio mewn addysg.  Yn amlwg y mae’r cwricwlwm cenedlaethol, yng nghyd a’r fframweithiau llythrennedd, rhifedd a chymhwysedd digidol yn adnabod sgiliau sydd angen annog a chynnwys yn y gwersi. Nid ydynt yn dangos yn gwmws beth ddylai athrawon ac adrannau celf a dylunio cynnwys ac felly y mae’n rhywbeth sydd yn agored i’r penaethiaid adran ac athrawon i ddehongli. Felly mae gan yr athrawon yma ryddid i benderfynu pa agweddau a manylion bydd eu dysgwyr yn derbyn addysg arno, nhw sydd yn gwneud y penderfynu pa gyfryngau, pa arlunwyr a pa gyfeirnodau diwylliannol bydd y dysgwyr yn dod ar draws yn ystod ei gwersi. Mae’n bwysig ystyried felly fod bach iawn o ymchwil i gefnogi pam a sut y mae adrannau ac athrawon yn mynd ati i wneud y penderfyniadau am rain a pa ymchwil neu gasgliadau sydd yn cefnogi'r rhain. Er hyn y mae cwricwlwm cenedlaethol Celf a Dylunio Cymru yn gosod nodau o sgiliau sydd angen sicrhau fel ffactorau integredig dylid cynnwys yn y gwersi sef deall, ymchwilio a gwneud mae’r prif gynnwys megis cyfeirnodau a chyfryngau yn ben agored.

	Dadleua Sharp a Le Metais fod angen i athrawon ddewis cyd-destun sydd yn berthnasol i fywydau pobl ifanc, dewis her ddiddorol a sicrhau bod gan ddisgyblion y sgiliau artistig angenrheidiol. Mae darparu dewis, sicrhau annibyniaeth, annog gwaith tîm, gan ganiatáu arbrofi ac annog dyfalbarhad yn elfennau allweddol o feithrin creadigrwydd o fewn y celfyddydau. Er hyn y maent hefyd yn mynd ymlaen i drafod bod awyrgylch dysgu rhy rydd ac agored, neu rhy gaeedig gyda chyfarwyddiadau yn digalonni. Dywedant nad oes un o’r awyrgylchoedd yma yn annog, ysgogi nac yn hybu creadigrwydd yn y dysgwyr yn llwyddiannus. 


Mae Hulks (2003) a Burgess (2003) hefyd yn amlygu’r farn y bod tipyn o hyblygrwydd yn y cwricwlwm Celf a Dylunio, yn bennaf y ffordd y mae wedi ei ddylunio fel bod athrawon yn gallu addasu’r fframwaith er mwyn datblygu syniadau eu hun. Credant fod unrhyw rwystrau yn y cwricwlwm a pedagogeg yn addysg celf yn yr Ysgol uwchradd ddim yn rhwystr yn y cwricwlwm na’r fframwaith,  ond yn hytrach yn y ffordd mae’r cwricwlwm wedi ei ddehongli. Ond y mae Binch (1994), Pringle (2002), Long (2001) a Hughes (1998) o’r farn bod gan y cwricwlwm fframwaith anhyblyg. Dywedodd Eisner (1985:367) fod perfformiad, amcanion, profion gwrthsefyll meini prawf, cymhwysedd mewn addysg, a'r pethau sylfaenol a elwir yn ategu ei hun i safoni, gweithredol ac ymddygiad, fel y pryder pan yr ydym yn ystyried addysg. Mae ffocws o'r fath yn rhy gul ac nid yw er lles gorau myfyrwyr, athrawon, na'r gymdeithas y mae myfyrwyr yn byw ynddi.

Mae ymchwil yn dangos fod nifer o ffactorau amrywiol yn effeithio cynnwys y cwricwlwm Celf a Dylunio, un factor a drafodir yn  ‘School art; what’s in it?’ yw er bod ystod eang o ddeunyddiau, chyfeirnodau a chyfryngau gall ysgolion cynnwys yn ei gwersi Celf a Dylunio, mae’r hyn sydd yn wirioneddol cael ei dysgu ac addysgu parhau i fod yn gyfyngedig. Fodd bynnag nid oes nifer helaeth o athrawon yn gweld yr anghenion a chanllawiau'r cwricwlwm cenedlaethol na pholisïau ysgol yn rhwystredig. Dywedodd llawer o athrawon fod y canllawiau mewn gwirionedd yn caniatáu iddynt i ddewis deunydd a chyfryngau sydd yn gweddu i’w sgiliau a diddordebau hwy. Ond er hyn yr oedd dogfennau ysgol a sgyrsiau gyda’r cyfwelai wedi datgeli fod addysgu sgiliau amrywiol Celf a Dylunio yn ystod cyfnod allweddol 3 yn arwain at unigolion mwy archwiliadol ac annibynnol yn ystod cyfnod allweddol 4.

Ffactor arall sydd yn ôl athrawon o ysgolion amrywiol sydd yn effeithio ac atal cynnwys y gwersi celf a dylunio a’r cwricwlwm yw maint dosbarthiadau, y deunyddiau sydd ar gael o fewn yr adran, adnoddau TGCh a gallu i ymweld ag arddangosfeydd a galerïau.  Mae Addison a Burgess (2003) hefyd o’r farn y bod darpar athrawon yn dueddol o sylweddoli pan ar eu profiadau dysgu mewn ysgolion, fod adrannau Gelf yn dueddol o fod yn brin o bob math o adnoddau yn cynnwys staff, deunyddiau, amser a lle. Er y dywedir hyn, dangosir ymchwil ymhellach gan Downing a Watson (2004) fod penaethiaid yr adrannau Celf a Dylunio mewn ysgolion, sydd yn cael ei adnabod fel ysgolion sydd yn cynnwys celf gyfoes (CAP)  yn dueddol o ddisgrifio eu cwricwlwm a chynlluniau gwaith hwy fel rhai sydd yn canolbwyntio ar brofiad y dysgwyr a chredant fod syniadau, digwyddiadau cyfoes ac ysgogiadau tu allan yr ystafell ddosbarth megis ymweliadau galerïau yn angenrheidiol ac yn oll bwysig i ysgogi profiadau’r dysgwyr. Cefnogir dull yr ysgolion CAP am addysg a chwricwlwm Celf a Dylunio gan y ffaith fod ymchwil Downing a Watson (2004) yn dangos bod dysgu ac addysgu, celfyddyd weledol yn digwydd mewn dau brif gyd-destun. Un o fewn y system addysg ‘draddodiadol’ ac un mewn sefyllfaoedd y byd o’m cwmpas megis cynyrchiadau, arddangosfeydd a chymeriant bob dydd ond ar y llaw arall y mae’n oll bwysig ystyried cyfyngiadau o fewn addysg. Mae agweddau o fywyd bob dydd ysgol fel amserlenni athrawon, adnoddau ac arbenigedd, oll yn gallu amharu ar gyfyngiadau'r cwricwlwm o fewn ysgol.

	Maint dosbarthiadau oedd y broblem fwyaf yn ôl ymchwil Downing a Watson. (2004) Cefnogir hyn gan ymchwil gan Callow,2001: Sinker, 2001; Loveless, 2003; Rogers amd Bacon, 2002, mae eu hymchwil yn dangos fod diffyg lle ac adnoddau yn atal athrawon rhag ymchwilio a rhag trosglwyddo’r gwersi gorau. Ond ar y llaw arall y mae’r weledigaeth fod blaenoriaethu pynciau craidd a’r cyfyngiadau amser ar bynciau all-graidd megis Celf a Dylunio yn ffactorau enfawr sydd yn cael dylanwad ar ba bynciau neu gyfryngau arloesol a chyfoes dydd yn cael ei ddysgu yn yr ysgol. (Binch (1994), Pringle (2002) Long (2001) Hughes (1998).) Er hyn mae ymchwil gan Adran Diwylliant, Cyfryngau a Chwaraeon yn dangos bod y sectorau yma wedi cyfrannu at godiad o 3.6 y cant y flwyddyn o flwyddyn i flwyddyn i bron i £ 250 biliwn, sy'n cyfrif am 14.2 y cant o werth Ychwanegol Crynswth y DU. Dangosa’r ffigyrau yma bod y sector yma yn tyfu dwywaith yn gyflymach na gweddill yr economi, sydd felly yn awgrymu pwysigrwydd y pynciau creadigol o fewn y cwricwlwm cenedlaethol. Yn ôl Frayling (2001:2) dyma'r ddadl mewn economi ôl-ddiwydiannol - yn enwedig mewn gwlad fel Prydain lle nad yw llafur yn rhad, nid yw deunyddiau amrwd yn ddigonol, ac mae'r sector gweithgynhyrchu yn ei chael hi'n anodd. Mae gwaith unigolion creadigol a thimau amlddisgyblaethol wedi dod yn un o'r agweddau pwysicaf sy’n creu cyfoeth. Mewn gwirionedd mae wedi chwarae’r rôl hon yn gynyddol dros chwarter olaf canrif, ond am ryw reswm nid oes neb wedi sylweddoli - o leiaf dim pobl sydd ar lefel o arwyddocâd wrth ystyried addysg.  

	Er hyn ffactor arall sydd yn effeithio ar gynnwys y cwricwlwm Celf a  Dylunio yn ôl Downing a Watson (2004) yw hoffterau personol athrawon, yr oedd yn rhywbeth a oedd yn dod yn adnabyddus yn aml wrth ystyried dewis lluniau neu gyfeirnodau celfyddydol yng ngwysiad y cwricwlwm. Ond yn gwrthwynebu hyn yr oedd ymchwil ‘school art: what’s in it?’ (2004) hefyd yn dangos fod rhai ysgolion ac adrannau yn parhau i ddefnyddio deunyddiau megis lluniau neu arlunwyr hyd yn oed eu bod o’r farn bod y lluniau yn ddiflas ac wedi ei gor-ddefnyddio. Ond er hyn dywedodd athrawon o’r ysgolion cyffredin ac ysgolion CAP bod dyfynnu caffaeliad sgiliau celf a Dylunio a gwybodaeth amrywiol yn arwain at ddealltwriaeth gynyddol wrth ystyried sefyllfaoedd cymdeithasol, diwylliannol, personol ac yn natblygiad cymdeithasol y dysgwyr. Mae’r cwricwlwm Celf a Dylunio yn nodi bod datblygu sgiliau megis rhain yn oll bwysig, mae’n trafod sut y dylai addysg annog datblygiad ym mhersonoliaeth y plant a phobl ifanc.

“Mewn celf a dylunio, bydd y dysgwyr yn archwilio ac yn mynegi eu syniadau a’u teimladau am faterion personol, cymdeithasol, amgylcheddol, moesol ac ysbrydol trwy gyfrwng eu gweithgareddau creadigol.” Y cwriwcwlwm Celf a Dylunio, Llywodraeth Cymru. (2008)

Felly wrth i’r athrawon adnabod mae dyma gredant yw prif ganlyniad y gwersi Celf a Dylunio yn ei hysgolion hwy, mewn gwirionedd y maent yn adnabod un o fwriadau'r cwricwlwm Celf a Dylunio.

	Yn ogystal cwestiyna Steers pe bai athrawon celf a dylunio yn gwneud ymgais fwy ymwybodol a systematig i drosglwyddo treftadaeth ddiwylliannol a dathlu amrywiaeth ddiwylliannol trwy eu haddysgu, a fyddai hyn yn awgrymu llai o bwyslais ar wneud a chreu unigolion. Cwestiwn arall sydd yn hanfodol ateb yw, wrth gwrs, nid yn unig y mae eu gwerthoedd diwylliannol y dylent eu trosglwyddo, ond pwy sy'n pennu'r blaenoriaethau? Mae materion enfawr yn y fantol. Pwysleisia Steers mae un o’r prif bryderon arall yw sicrhau bod addysg gelf yn datblygu potensial creadigol bob disgybl.

Credant mai mewn gwirionedd dyma yw brif ganlyniad addysg Celf yn eu hysgolion. Felly awgryma hyn bod cyfeirnodau a’r deunyddiau a ddarparir yn ystod y gwersi Celf a Dylunio yn oll bwysig. Fodd bynnag y mae darganfyddiaeth ymchwil Downing a Watson (2004) yn parhau i gwestiynu os yw cael ystod helaeth o gyfeirnodau am arlunwyr, symudiadau celfyddydol a diwylliannol wir yn angenrheidiol ac yn adfocad o addysg gelfyddydol fwy safonol ac effeithiol.

	Yn llyfr, ‘issues in art and design teaching’ gan Addison a Burgess (2003) mae Steers (2003) yn datgan bod datblygu creadigrwydd a dychymyg unigol ar y naill law, a gwybodaeth a dealltwriaeth o dreftadaeth ddiwylliannol ar y llaw arall, yn nodau craidd ym mhob cwricwlwm celf a dylunio ac nid yw'r cwricwlwm diweddaraf yn eithriad. Fodd bynnag, mae Steers yn parhau i awgrymu bod addysg gelf, yn ymarferol, yn cael ei anwybyddu heb unrhyw drosglwyddiad cydlynol o dreftadaeth ddiwylliannol, ac mae hyn yn bygwth creadigrwydd go iawn.

	Mewn cyfnod pan fod ymwybyddiaeth gynyddol ac weithiau beryglus o hunaniaeth genedlaethol, ethnig a chrefyddol, ymddengys bod trosglwyddo gwerthoedd diwylliannol yn uchel ar yr agenda gwleidyddol ac addysg. Y mae rhai sy'n dadlau y dylai addysg gelfyddydol fod yn ymwneud yn bennaf â busnes treftadaeth ddiwylliannol a throsglwyddo gwerthoedd diwylliannol. Cefnoga Tate (1997) y farn yma, dywedodd nad oedd materion o flas mewn diwylliant a moesau yn cael eu cyfateb yn ddidrafferth gyda hoffterau o flas mewn bwyd a dillad am nad yw’r pethau hyn yn fater o ddewis personol yn unig. Roedd yn argymell yr angen i ddiffinio canon artistig llenyddol a'r angen i gyflwyno disgyblion yn bennaf i ddiwylliant uchel ac, yn ogystal, dywedodd y dylai'r pethau hynny sydd â gwreiddiau Saesneg fod yn ganolog i'r cwricwlwm yn Lloegr. Hynny yw, mae’n felly awgrymu y dylai Cwricwlwm Celf a Dylunio yng Nghymru hefyd ond gynnwys yr hynny sydd yn berthnasol i dreftadaeth a diwylliant Cymru. Dylai’r cwricwlwm gael i’w seilio ar hyn a dyma ddylai fod yn cael i’w rhoi fel cyfeirnodau ac adnoddau cyd-destunol cyfryngau ac arlunwyr o fewn y pwnc.

	Yn wahanol i Tate, y mae addysgwyr y byd Celf yn anghytuno yn gryf, a chredant fod angen cael gweledigaeth fwy rhyddfrydol, blaengar i'r cwricwlwm. Maent yn honni bod yn rhaid i athrawon osgoi golwg ethnocentrig, sydd wedi'i rhwymo i ddiwylliant o'r celfyddydau, gan bwysleisio'r angen i dynnu ar amrywiaeth o ddiwylliannau i chwilio am addysg gelfyddydol wirioneddol ddyneiddiol. Ond byddai Chambers (1995) yn dadlau mewn gwlad aml ffydd amlhiliol - neu amlwladol, aml ffydd Ewrop - mae'n rhaid i'r cwricwlwm gynrychioli'r gymdeithas gyfoes. Mae Chambers (1996:45) hefyd wedi dadlau'n gyson bod yn rhaid i'r cwricwlwm gael ei ddylunio i fod yn aml ethnig ac amlddiwylliannol ac y mae angen ei ai ysgrifennu: 'fel ei fod yn pwysleisio'r undod yn ein hamrywiaeth, gan ddangos bod pob dyn yn gwneud a defnyddio celf at ddibenion cymharol debyg.'

	Eto yn wahanol i Tate mae Sharp a Le Métais (2000) o’r farn bod y ffordd y gall y celfyddydau helpu i feithrin dealltwriaeth a datblygiad diwylliannol eu cysylltu â natur aml wyneb addysg ddiwylliannol. Mae hyrwyddo dealltwriaeth o wahanol ddiwylliannau yn arbennig o heriol, gan fod pobl yn aml yn ffurfio dewisiadau cadarn ar gyfer profiadau cyfarwydd. Mewn geiriau eraill, rydym yn dueddol o wybod yr hyn yr ydym yn ei hoffi, ac yn hoffi'r hyn rydym yn ei wybod. Felly, maent yn gofyn sut y gall ysgolion oresgyn y duedd i wrthod yr anghyfarwydd a rhoi’r cymorth i helpu disgyblion i ddatblygu eu dealltwriaeth o wahanol ddiwylliannau trwy'r celfyddydau? Mae un o'r atebion yn gorwedd wrth adeiladu pontydd, trwy nodi nodweddion cyffredin sy'n berthnasol i fywydau pobl ifanc. Er enghraifft, disgrifiodd un unigolyn o Ogledd Iwerddon yn ymchwil Sharp a Le Métais (2000) ddull y mae hi wedi ei chael yn llwyddiannus wrth helpu pobl ifanc i ymwneud â gwaith artistiaid sefydledig yw dechrau o safbwynt y myfyrwyr ei hun, mae'r athro'n eu hannog i archwilio thema neu gysyniad drostynt eu hunain (er enghraifft, gweithio ar thema gerddorol i fynegi materion amgylcheddol) cyn eu dwyn i waith artistiaid sydd wedi archwilio themâu tebyg. Dywedant mai’r Ffordd ymlaen yw helpu pobl ifanc i gael cipolwg ar gynhyrchion celfyddydol trwy ddeialog gydag artistiaid proffesiynol a sefydliadau celfyddydol. Ond chredant mai’r athro yw'r ffigur allweddol wrth gyflwyno profiad perthnasol, creadigol a phleserus o addysg gelfyddydol.

	Yn ogystal â dewis pa gyfeirnodau diwylliannol dylai gael eu cynnwys yn y cwricwlwm y mae’r cyfrifoldeb o ddewis cyfryngau hefyd yn un sydd yn cael i’w wneud gan athrawon yr adran gelf a dylunio. Chreda Anita Taylor o bapur newydd y Guardian bod cynnwys arlunio o fewn y cwricwlwm yn allweddol, mae hi’n dweud yn ei erthygl fod gan luniadu gwerth creadigol, mynegiannol ac addysgol; mae'n parhau i fod yn hanfodol i gyfieithu a dadansoddi'r byd. Mae hi’n symud ymlaen i ddweud bod lluniadu a braslunio fel iaith weledol gynradd, sy'n hanfodol ar gyfer cyfathrebu a mynegiant, mae darlunio mor bwysig â datblygiad sgiliau ysgrifenedig a llafar. Byddai'r angen i ddeall y byd trwy gyfrwng gweledol yn ymddangos yn fwy llym nag erioed; mae delweddau yn croesi rhwystrau iaith, ac yn gwella cyfathrebu mewn byd sy'n gynyddol fyd-eang. Cytuna'r addysgwr Ari Chand gyda’r farn yma, dyweda fod lluniadu yn chwarae rhan fawr yn ein datblygiad gwybyddol. Gall ein helpu ni i ddysgu ysgrifennu a meddwl yn greadigol, datblygu cydlyniad llaw i lygad, sgiliau dadansoddi cudd, a syniadau cysyniadol. Er hyn y mae McCormick yn pwysleisio’r angen o ddysgu mwy o gelf yn defnyddio technoleg, mae’n dweud y bod rhaid symud gyda’r amser ac i’n dysgwyr y mae defnyddio technoleg yn iaith frodorol gan mae dyma le mae nifer helaeth ohonynt yn treulio cymaint o’u hamser. Dywedodd hefyd ei fod ef wedi elwa o ddysgu mwy yn defnyddio technoleg yn ei wersi.
“Dysgais gymaint llynnedd wrth integreiddio’r cwricwlwm celfyddydau digidol newydd..... Yn hen neu’n newydd, dewr neu’n swil, mae rhywbeth i bawb!”

	Mae’r farn yma yn cael i’w gefnogi mewn erthygl gan ‘Mind Box, Evolving Education”, maent hwy yn trafod pwysigrwydd technoleg mewn ysgolion ac y mae mor amlwg yn y genhedlaeth heddiw. Bydd myfyrwyr sydd ddim gyda sgiliau cyfrifiadurol da a chymwys yn cael trafferth yn eu proffesiynau yn y dyfodol, gan fod y rhan fwyaf o dasgau wrth gystadlu ag eraill angen rhyw fath o waith cyfrifiadurol. Dyma hefyd yw prif nod y fframwaith cymhwysedd digidol, dywedant fod y fframwaith yn;

“nodi’r sgiliau sydd eu hangen ar ddysgwyr i lwyddo mewn byd cynyddol ddigidol”

a gyda’r cwricwlwm newydd, dyfodol llwyddiannus hefyd yn canolbwyntio ar greu unigolion sydd yn barod ar gyfer eu dyfodol mewn byd sydd yn datblygu ar gyflymder aruthrol, mae modd gweld pwysigrwydd defnyddio technoleg o fewn Celf a Dylunio yn amlwg. 

Er mwyn edrych ymhellach ar ffactorau sy’n amharu ar wersi celf a Dylunio dangosir wrth edrych ar agweddau o gyfnod allweddol pedwar bod byrddau arholi TGAU a QCA yn dueddol o roi dogfenni sy’n seiliedig ar y nod neu ganlyniad yn hytrach nag ar y sgiliau sbesiffig. Y mae consensws cyffredinol mewn llenyddiaeth sydd yn dangos bod prinder neu derfyn amser yn achosi i gelf a Dylunio cael i’w ddysgu drwy ddealltwriaeth a sgiliau yn unig, yn hytrach nag drwy ymchwilio syniadau cysyniadol ac felly y mae syniadau datblygol creadigol yn cael i’w esgeuluso. (Ross a Kamba, 1997; Hargreaves a Lamont, 2002)

Polisiau ac arferion yr ysgol. 

Wrth i mi fynd ati i ddadansoddi ac ymchwilio cynlluniau gwaith cyfnod allweddol 3 yr adran Gelf a Dylunio yn Ysgol A mi wnes i weld bod yr adran yn pwysleisio ar y ffaith ei bod yn dewis cyfeirnodau diwylliannol, celfyddydol ac artistig fydd yn apelio i’r disgyblion sydd yn ei hysgol. Mae hyn yn oll bwysig yn ôl Le Métais a Sharp er mwyn sicrhau ac ennill diddordeb y dysgwyr o’r cychwyn cyntaf. Wrth edrych ar gynlluniau gwaith blynyddol yr adran a’i chynlluniau gwersi  wnes i ddarganfod beth oedd bwriadau a phwysigrwydd y dewisiadau ym mhob blwyddyn yn ystod cyfnod allweddol 3. Gweler yn llawlyfr yr adran Gelf yn ysgol A y bod canran uchel o gyllid yr adran yn cael ei wario ar ddeunyddiau ac er ei bod yn nodi fod y deunyddiau yn gallu fod yn ddrud maent hefyd yn amlygu’r ffaith mae bwriad yr adran yw sicrhau bod y disgyblion yn cael profiadau eang drwy weithio gydag amrywiaeth o gyfryngau. Ond nodir hefyd bod ailgylchu deunyddiau yn oll bwysig gan fod prynu nwyddau i’r adran yn gostus, felly fel trafodir yng nghynt, mae diffyg cyllid yn effeithio ar yr hyn mae’r adran yn gallu prynu. Un peth arall sydd yn amlygu yw’r diffyg yng nghyfnod allweddol 3 o weld celf ‘real’ sef ymweliadau galerïau ac arddangosfeydd o achos rhwystrau megis maint grwpiau a gofynion amserlenni mewn ysgol. Er hyn maent yn pwysleisio pwysigrwydd adnoddau a llungopïau lliw yn yr adran. Mae pwysigrwydd arddangosfeydd bywiog ac addysgol  sydd yn cynnwys gwaith arlunwyr a disgyblion yr ysgol yn allweddol i’r adran Gelf ac mae hyn yn wir wrth edrych ar arddangosfeydd yn y dosbarthiadau celf yn ysgol A.

Ym mlwyddyn 7 ; mae’r pennaeth adran wedi sicrhau ei bod yn dewis cerflunydd sydd yn hawdd i’w ddeall  a dehongli ac sydd yn gwneud gwaith gymharol syml ond effeithiol. Y cerflunydd yma yw Claes Oldenburg. Dewiswyd y thema ‘Eitemau bob dydd’ ar gyfer flwyddyn 7 ac y mae nodau ac amcanion y flwyddyn yn amlinellu’r pwysigrwydd o allu cysylltu gwaith y cerflunydd gyda’i bywyd bob dydd hwy a phwysigrwydd y gallu i feithrin sgiliau newydd amrywiol sydd yn gyda phwyslais ar waith 3D. Mae’r adran hefyd yn sicrhau bod y dysgwyr yn dysgu i ddefnyddio ysbrydoliaeth ac arddull arlunwyr.  

	Mae cynllun gwaith blwyddyn 8 wedi ei seilio ar y thema ‘chi eich hun’, un o brif fwriadau’r thema yw ysgogi ac ymarfer sgiliau arlunio'r dysgwyr er mwyn sicrhau datblygiad ymhellach yn sgiliau’r unigolion. Mae’r adran yn ceisio sicrhau bod y dysgwyr yn datblygu a chyfarwyddo gydag arddulliau a chyfryngau gwahanol ym mlwyddyn 8 gan barhau i ymestyn sgiliau angenrheidiol y cwricwlwm celf a dylunio: deall, ymchwilio a gwneud yn ddyfnach. Pwysleisia Anita Taylor yn ei erthygl ym mhapur newydd y Guardian y syniad fod arlunio yn allweddol ym myd celfyddydol ond erbyn heddiw y mae’n sgil sydd hefyd yn cael ei ddefnyddio'n eang mewn ystod o broffesiynau eraill fel modd i ddatblygu, dogfennu, archwilio, egluro, holi a chynllunio. Mae hyn yn cynnwys meysydd gwyddoniaeth, technoleg, peirianneg, mathemateg, meddygaeth a chwaraeon. Mae’r cynllun gwaith yn amlinellu’r sgil o bortreadu yn defnyddio arlunwyr a paentwyr megis Frida Kahlo, Julian Opie, Picasso Rembrant, Tracy Emin. Felly maent yn sicrhau arlunwyr o ystod eang o ddiwylliannau a chefndiroedd, mae’r dewis o arlunwyr fel Picasso wedi creu gwaith o gyfnod ciwbiaeth a swrealaeth i Tracy Emlin sydd yn artist cyfoes yn galluogi’r disgyblion i gael blas ar amrywiaeth helaeth mewn arddulliau, mathau a chyfyngau o gelf.  
 
	Erbyn cyrraedd blwyddyn 9 y mae’r disgyblion wedi cael blas ar amrywiaeth mawr o gyfryngau a wedi astudio tipyn o wahanol arlunwyr ond yn bennaf wedi edrych ar gelf sydd yn cael ei hystyried ychydig yn fwy ‘traddodiadol’. Ym mlwyddyn 9 mae’r dysgwyr yn dechrau edrych yn fanylach ar ddylunwyr boed yn ddylunwyr dillad, tecstilau neu adeiladol. Er mwyn ceisio datblygu ac annog rhagor o annibyniaeth yn y dysgwyr y mae’r dysgwyr yn cymryd mwy o gyfrifoldeb am eu dysgu ac yn cael ymchwilio a dewis dylunydd graffigol eu hun. Mae’r adran yn ceisio sicrhau bod y testunau a’r cyfrifoldeb yn sichrau mwynhad a chymhelliad yn y dysgwyr.  


Methodoleg a Moeseg.

Er mwyn dechrau’r ymchwil yma yr oeddwn wedi sicrhau fy mod yn gofyn caniatâd wrth ysgol; wnes i drafod fy mwriadau gyda fy uwch fentor am yr hyn yr oeddwn yn bwriadu gwneud a gofyn am y deunyddiau priodol oddi wrtho ar gyfer yr hyn yr oeddwn yn bwriadu ymchwilio. Wnes I wedyn gael trafodaeth drylwyr gyda fy mentor pwnc am yr hyn yr wyf yn bwriadu gwneud a beth fydd y gwaith ymchwil yn trafod beth oedd prif amcanion a nodweddion yr ymchwil. Yr oedd rhaid i mi sicrhau na fyddaf yn defnyddio unrhyw wybodaeth gyfrinachol am yr ysgol na disgyblion. Mi dderbyniais yr holl adnoddau adrannol priodol yn ystod y cyfarfod yma gyda’r pennaeth adran.

	Mae methodoleg a moeseg yng ngwaith ymchwil yn allweddol, yn ôl Bryman a Bell (2007) mae'r  nifer o faterion yn cynrychioli'r egwyddorion pwysicaf sy'n gysylltiedig ag ystyriaethau moesegol mewn traethodau hir:  ni ddylai cyfranogwyr i’r ymchwil gael eu niweidio, dylid blaenoriaethu’r cyfranogwyr a dylid cael caniatâd llawn gan y cyfranogwyr cyn yr astudiaeth. Rhaid sicrhau diogelwch preifatrwydd cyfranogwyr bob unigolyn yn ystod yr ymchwil ac y mae sicrhau lefel ddigonol o gyfrinachedd y data ymchwil yn allweddol. Er mwyn sicrhau'r materion yma, mae’n rhaid i’r ymchwilydd hefyd gwneud ei bwriadau yn glir a derbyn caniatâd wrth yr unigolyn neu rieni neu warcheidwad yr unigolyn hwnnw. Rhaid hefyd sicrhau bod y ddeddf gwarchod data (1998) Prydain yn cael ei barchu.  

Ar gyfer y traethawd penodol yma yr wyf wedi seilio fy ngwaith ymchwil yn uniongyrchol ar ddogfennau’r Llywodraeth megis Cwricwlwm Cenedlaethol Celf a Dylunio Cymru, a’r fframweithiau sgiliau llythrennedd, rhifer a chymhwysedd digidol ac ymchwil sydd yn cefnogi penderfyniadau am pam a sut y mae’r cwricwlwm yn cael i’w dysgu ac addysgu yn ystod cyfnod allweddol 3 mewn ysgolion uwchradd. Cyn i mi fynd ati i geisio ateb y cwestiwn canlynol: 

‘A yw rhyddid athrawon i ddewis sut i ddifinio cynnwys y cwricwlwm celf a dylunio yn ddull effeithiol, o ddewis cyfeirnodau a deunydd diwylliannol a chelfyddydol priodol ar gyfer yr ystafell ddosbarth?’ 

Mi wnes lenwi ffurflen moeseg er mwyn sicrhau fy mod yn dilyn canllawiau methodoleg a moeseg gywir, wedi i banel gymeradwyo’r ffurflen yma yr oedd modd i mi ddechrau ymchwilio’n hyderus a sicrhau nad oeddwn yn torri unrhyw reolau neu ofynion moeseg unrhyw unigolyn. Pwysleisiaf felly nad oes unrhyw ymchwil wedi ei gwblhau ar ddisgybl penodol, unigolyn nac unrhyw ddosbarth, mae’r ymchwil wedi dod yn uniongyrchol o lenyddiaeth, deunydd adrannol ac ysgol gyfan ysgol A ac arddangosfeydd yr adran Gelf a Dylunio. Mae unrhyw ddefnydd o lyfrau braslunio dysgwyr wedi sicrhau bod y deunydd wedi cael i’w ddewis yn anhysbys yn ogystal â sicrhau bod hunaniaeth yr ysgol yn cael i’w gadw yn gyfrinachol.

Prif amlinelliad yr ymchwil oedd ceisio adnabod pam a sut y mae athrawon yn gwneud y dewisiadau penodol yma ar gyfer yr adran Gelf a Dylunio yn eu hadran. Mi wnes i ystyried rhyddid athrawon i ddewis cynnwys y cwricwlwm, ac edrych ar ymchwil priodol am y cwricwlwm a llenyddiaeth addas er mwyn cefnogi fy nghasgliadau. Wnes i ddefnyddio llawlyfr yr adran, ysgol a chynlluniau gwaith er mwyn  gallu adnabod dewisiadau ac effaith y dewisiadau yma a’u pwysigrwydd wrth ystyried llenyddiaeth. Wnes i hefyd gwneud defnydd o lyfr ‘School Art: What’s in it?’ gan Dick Downing a Ruth Watson a’r llyfr ymchwil Issues in art & design teaching gan Nicholas Addison a Lesley Burgess  er mwyn ymestyn fy ymchwil a sicrhau fod ymchwil trylwyr a safonol.
Fel y nodir yn y ffurflen moeseg wnes i ddechrau’r ymchwil drwy wario cyfnod o amser yn arsylwi gwersi cyn i mi ddechrau casglu gwybodaeth megis y cynlluniau gwaith a chanllawiau’r ysgol. Yr wyf wedi treulio amser yn edrych drwy lyfrau brasluniau unigolion hefyd er mwyn gweld y gwahanol brofiadau, cyfeirnodau a chyfryngau y mae’r dysgwyr yn derbyn drwy gydol cyfnod allweddol 3. Wrth i mi dreulio amser yn yr adran mi wnes i hefyd gymryd sylw o’i harddangosfeydd a sut y mae'r rhain yn cysylltu gyda pholisïau a chynlluniau’r adran. Er mwyn datblygu’r ymchwil mi fyddai hefyd yn cyfeirio at y fframweithiau priodol; llythrennedd, rhifedd, cymhwysedd digidol a’r cwricwlwm Cymreig ac edrych ar sut y mae cynnwys y fframweithiau yma yn cyfoethogi neu amharu ar yr hyn sydd yn cael i’w cyfeirnodau a defnyddio fel deunydd diwylliannol yn yr adran.    

Yn ogystal nodir na fydd fy ngweithgarwch ymchwil yn cynnwys unrhyw ryngweithiad uniongyrchol gyda disgyblion nac unigolion eraill, ni fydd angen unrhyw holiaduron, cyfweliadau, dyddiaduron, data personol sensitif nac unrhyw ofynion tebyg. Felly y mae’r gweithgarwch ymchwil yma yn cael ei adnabod yn un sydd yn risg isel. Wnes i sicrhau fy mod yn dilyn canllawiau BERA ar gyfer y fethodoleg ar gyfer y traethawd yma hefyd, yn ôl BERA y mae nifer allweddol o briodweddau sydd yn rhaid sicrhau megis parchu unrhyw unigolyn sydd yn ymwneud gyda’r ymchwil sydd yn cymryd lle, boed yn uniongyrchol neu beidio, sicrhau cyfrinachedd am yr unigolyn neu sefydliad mae’r ymchwiliad yn cymryd lle ynddo a sicrhau nad ydych yn ffafrio un peth sydd yn cymryd lle i rywbeth arall. Wnes i sicrhau fy mod yn darllen holl ganllawiau BERA yn drylwyr cyn i mi ddechrau’r ymchwil.

Gwerthusiad. 

Bwriad y ysgol A yw sicrhau mwynhad a chynnydd yn y dysgwyr yn ystod eu cyfnod yn astudio ar draws y cyfnodau allweddol, drwy gyflwyno amrywiaeth eang o sgiliau, chyfryngau ac arlunwyr gwahanol – o fewn rheswm. Maent yn anelu at greu awyrgylch dysgu croesawgar a diogel i’r  disgyblion gan sicrhau eu bod yn cael y cyfle i fynegi eu hunain beth bynnag eu hanghenion neu allu. Maent yn annog y dysgwyr  i ymchwilio eu cryfderau a’i diddordebau drwy weithio o dan themâu amrywiol drwy gydol bob cyfnod allweddol. Credaf fod gallu sicrhau cyfryngau, sgiliau a chyfeirnodau amrywiol wrth barhau i gwrdd ag anghenion a gallu bob unigolyn yn cytuno gydag un agwedd a drafodwyd yn ystod yr adolygiad llenyddol, gall hyn chyfyngau'r hyn sydd yn cael i’w ddysgu, ond wrth dreulio amser yn yr adran Gelf a Dylunio yn ysgol A yr wyf wedi sylweddoli bod y dysgwyr yn derbyn ystod eang o brofiadau i weithio gyda chyfryngau traddodiadol a chyfoes yn 2D ac yn 3D sydd yn dangos parodrwydd yr athrawon i sicrhau'r cyfleoedd gorau i’r disgyblion tra yn yr adran.  

“Dylech chi gynllunio i ddarparu cyfleoedd i ddysgwyr ddatblygu Sgiliau trwy amrywiaeth o gyd-destunau a nodir o dan y pennawd Ystod. Dylech ddefnyddio Sgiliau ac Ystod fel fframwaith hyblyg y gellir ei ddefnyddio i ddatblygu gweithgareddau a fydd yn berthnasol ac yn ysgogol i ddysgwyr.” Canllawiau’r cwricwlwm Celf a Dylunio – Llywodaraeth Cymru

Atgyfnerthir hyn yn llawlyfr yr adran, mae mwynhad yn allweddol ond y mae’r pwysigrwydd o annog y dysgwyr i ymestyn ei hun drwy arbrofi gyda sgiliau pynciol gan ddefnyddio cyfeirnodau a deunyddiau diwylliannol priodol yn oll bwysig. Wrth i mi dreulio amser yn arsylwi, dysgu a chyd-weithio gydag athrawon yr adran y maen amlwg ei bod yn hollol benderfynol bod bob unigolyn yn rhoi o’i gorau ac yn gosod disgwyliadau uchel o’i hun ar bob adeg. Nid wyf wedi gweld rhyddid yr athrawon i ddewis cynnwys y cwricwlwm yn dal unrhyw unigolyn yn ôl ond yn hytrach yn ei hannog i barhau i ddatblygu ei gwaith boed yn defnyddio sgiliau penodol pynciau, yn defnyddio sgiliau llythrennedd neu wrth ystyried y fframwaith cymhwysedd digidol. 

Gweler yn amlwg wrth edrych ar lyfrau braslunio cyfnod allweddol tri, bod ystod helaeth o sgiliau a chyfeirnodau yn cael i’w gyflwyno i’r dysgwyr gyda chyfleoedd i ymarfer y sgiliau yma – mae gofynion a gweithdai mae’r ysgol yn cynnig yn ystod cyfnod allweddol pedwar wedyn yn galluogi i’r dysgwyr ail ymweld a datblygu’r sgiliau yma ymhellach drwy gyfoethogi ei dealltwriaeth am y pwnc a gwario rhagor o amser yn perffeithio sgiliau penodol.  Hefyd pan treulio amser yn edrych ar lyfrau braslunio cyfnod allweddol 3 a'u cynlluniau gwaith, mi wnes i sylweddoli fod y dysgwyr yn derbyn dewis cyfoethog o gyfeirnodau astudiaethol beirniadol a chyd-destunol sydd yn gallu hybu dealltwriaeth ddyfnach am y pwnc. Dywedodd Dick Field hyn yn yr adroddiad yn llyfr ‘Critical studies in Art & Design Education’ gan Richard Hickman.

“…teaching and developing the more reflective and contemplative aspects of the subject (by) helping pupils to become more critically aware.”

Felly awgryma y dylent anelu at addysgu a datblygu agweddau mwy adlewyrchol a myfyriol o fewn y pwnc gan helpu disgyblion i ddod yn fwy ymwybodol yn feirniadol. Credaf hefyd y bod trafodaethau a gwerthusiadau yn y gwersi yn ysgol A yn sicrhau bod y disgyblion yn cael y cyfleoedd yma boed i ddadansoddi gwaith arlunwyr, cerflunwyr neu ddylunwyr neu i ddadansoddi gwaith ei hun a chyfoedion. Mae modd adnabod yn glir sut a pham y mae cyfeirnodau a deunydd pynciol ysgol A yn datblygu ar hyd cyfnod allweddol 3, nid oes tuedd i ddewis yr un math o gyfeirnodau; golyga hyn fod y dysgwyr yn derbyn addysg amlddiwylliannol gan astudio arlunwyr sydd yn creu celf sy’n cyfleu negeseuon gwahanol, yn defnyddio cyfryngau gwahanol ac sydd yn bwysicach oll yn dod o gefndiroedd a diwylliannol gwahanol. Cysyllta hyn hefyd gydag un o brif gysyniadau  polisi ADCDFE yr ysgol yma, mae “amrywiaeth yn angenrheidiol:  deall, parchu a gwerthfawrogi amrywiaeth ddynol-ddiwylliannol, cymdeithasol ac economaidd – a bioamrywiaeth.” Felly mewn gwirionedd y mae ysgol A yn elwa o ryddid y cwricwlwm, maent yn gallu sicrhau ei bod yn cynnwys ac yn cyrraedd gofynion y cwricwlwm Cymreig yn ogystal â chyflwyno syniadau ac arlunwyr o ddiwylliannau amrywiol yn ei gwersi.

	Wrth i’r dysgwyr symud drwy gyfnod allweddol tri y mae’r adran yn ceisio eu paratoi ar gyfer cyfnod allweddol pedwar ac felly yn ceisio rhoi mwy o ryddid i’r dysgwyr. Fel trafodir ym mholisïau’r adran y maent yn ceisio creu awyrgylch sydd yn fwy dysgwr canolog. Mae’r pwysigrwydd yma yn cael i’w bwysleisio gan teachingtimes.com, mae annog y dysgwyr i gymryd cyfrifoldeb ac i weithio yn annibynnol erbyn cyrraedd diwedd cyfnod allweddol tri yn rhywbeth y mae’r adran wedi penderfynu gwneud. Eto, pebai fwy o rwystrau yn y cwricwlwm Celf a Dylunio nid oed unrhyw sicrhad y byddai ysgol A yn gallu gwneud hyn. Er y rhyddid y mae’r athrawon yn parhau i sbarduno gwersi drwy osod tasgau sydd yn fwy agored i ddehongliad yr unigolyn.

“ What was once all about teaching is now all about learning” teachingtimes.com

	Gan ddadansoddi cynlluniau gwaith yr adran Gelf a Dylunio yn ysgol A mae modd gweld bwriad yr adran i sicrhau'r pwysigrwydd i gyflwyno sgiliau amrywiol addas i’r dysgwyr er mwyn sicrhau ei bod yn gallu datblygu’r gwaith yma wrth gyfuno’r sgiliau yma gydag ysbrydoliaeth o waith arlunwyr / dylunwyr a cherflunwyr er mwyn creu gwaith sydd yn bwrpasol gan ddefnyddio sgiliau meddwl gritigol er sicrhau canlyniadau safonol oddi wrth y dysgwyr. Mae sicrhau ei bod yn cynnwys cyfeirnodau sydd o ddiddordeb i’r dysgwyr hefyd yn ffactor sydd yn amlygu yng nghynlluniau gwaith yr adran, mae hyblygrwydd a rhyddid y cwricwlwm eto ar ochr yr ysgolion, fel trafodwyd yn yr adroddiad lenyddiaeth, mae sicrhau bod cynnwys cyfeirnodau sydd yn berthnasol ac yn addas i ddysgwyr yr ysgol benodol hwn yn caniatáu i’r adran creu cynlluniau gwaith addas gan ganolbwyntio ar ysgogi ac annog gwaith o’r safon uchaf oddi ar y dysgwyr.

 Mae’r adran hefyd wedi gallu sicrhau fod y cynlluniau gwaith hefyd yn cwrdd ag anghenion y fframweithiau angenrheidiol. Fel enghraifft, gweler nifer o gyfleoedd i ddysgwyr i ddatblygu ei sgiliau llythrennedd o fewn y pwnc; maent yn cael y cyfle i drafod syniadau a dadansoddi gwaith arlunwyr ar lafar bron yn syth ym mlwyddyn saith, ac y maent yn parhau i ddatblygu’r sgil yma hyd at flwyddyn naw, lle darparir y cyfle iddynt gyflwyno ei gwaith creu i weddill y dosbarth. Mae’r un yn wir am y fframwaith rhifedd; eto wrth osod tasgau megis creu modelu maen gofynnol i’r dysgwyr defnyddio eu sgiliau mesur, ac wrth edrych ar gyfrannau’r wyneb ym mlwyddyn 8, gweler nifer o agweddau rhifedd yn nhasgau estynedig a cychwynnol yr adran hefyd. Er y bod y defnydd o gymhwysedd digidol drwy gydol blwyddyn saith ac wyth, gweler defnydd mwy manwl ohono ym mlwyddyn 9 wrth i’r dysgwyr fynd ati i ddatblygu logo ar feddalwedd digidol. Y mae rhyddid y cwricwlwm wedi sicrhau fod y dysgwyr yn cael cyfleoedd eang i ymarfer amrywiaeth helaeth o sgiliau yn ystod eu gwersi celf, a tra ar fy mhrofiad yn ysgol A yr wyf wedi gweld bod y cyfleoedd yma yn annog datblygiad unigol y dysgwyr sydd yn allweddol hefyd gan ystyried gofynion y cwricwlwm newydd; dyfodol llwyddiannus.

Wrth edrych ar arddangosfeydd yr adran y mae’n amlygu’n syth y bywiogrwydd a’r safon sydd yn dod o adran Gelf a Dylunio ysgol A, gweler fod nifer o arddangosfeydd lliwgar ac addysgol i’w weld yn yr adran. Mae’r arddangosfeydd sydd yn yr ystafell ddosbarth yn rhai sydd yn 3D ac wedi eu gwasgaru ar draws ac yn hongian o nenfwd y dosbarthiadau  er mwyn amlygu'r gwahanol bosibiliadau, ar hyd coridorau'r adran y mae esiamplau o waith arlunwyr amrywiol ac y mae yna esiamplau di-ri o waith y disgyblion sydd wedi ei hysbrydoli gan waith yr arlunwyr yma. Nodir pwysigrwydd arddangosfeydd yn cynnwys gwaith arlunwyr a disgyblion yn llawlyfr yr adran. Mae sylw pendant iawn yn cael i’w rhoi i waith y dysgwyr yn yr adran sydd eto yn amlinellu pwysigrwydd gwaith creadigol y dysgwyr. Wrth edrych ar yr arddangosfeydd yma mae modd gweld tipyn o gynnwys y cwricwlwm y mae’r adran wedi penderfynu dysgu yn ei hysgol, mae gwaith o gyfryngau amrywiol sydd wedi’u hysbrydoli gan bobl amrywiol ar draws yr adran.

 “The perception that critical and contextual studied is an unwanted adjunct, functioning as am imposed means of validating the position of art and design as a subject within academia.” Rintoul. (2016)  

Gan ystyried y cysylltiadau ac ysbrydoliaeth glir yng ngwaith ysgol A sydd wedi amlygu yn ei harddangosfeydd, mae’n amlwg bod astudiaethau beirniadol a chyd-destunol yn hollol allweddol wrth ystyried datblygiadau a chanlyniadau’r gwaith sydd yn cael gwneud. Mae’n amlwg felly fod dewisiadau’r adran am ba gyfeirnodau diwylliannol, celfyddydol a chyfryngau sydd yn cael ei dewis yn rhai sydd yn apelio’n fawr at y dysgwyr ac felly y mae brwdfrydedd y dysgwyr am y pwnc i’w weld yn amlwg yn eu canlyniadau creadigol.

Casgliad

	Yn ystod y gwaith ymchwil yma yr wyf wedi sylweddoli bod rhyddid y cwricwlwm Cenedlaethol Celf a Dylunio yn dal manteision ac anfanteision, mae llenyddiaeth yn awgrymu fod rhyddid y cwricwlwm yn beth da i athrawon ond ar y llaw arall y mae eraill o’r farn nad oes unrhyw ryddid i athrawon. Yn bersonol wrth arsylwi gwersi, a treulio amser yn yr adran yn ysgol A, fod yr athrawon yn cynnwys nifer fawr o brofiadau gan gynnwys y cyfleoedd i’r dysgwyr i ddatblygu ei dealltwriaeth am amrywiaeth eang o symudiadau, arlunwyr, dylunwyr a cherflunwyr yn ystod cyfnod allweddol 3 gyda’r cyfle i ddatblygu ei gwybodaeth ymhellach yn ystod cyfnod allweddol 4 a 5.  Yn ogystal y mae ysgol A yn rhoi nifer helaeth o brofiadau yn defnyddio gwahanol gyfryngau i’r dysgwyr, tra yn yr ysgol mi wnes i weld disgyblion yng nghyfnod allweddol tri yn cael y profiad i ddefnyddio clai, i wneud modeli yn defnyddio deunyddiau ail-gylchu, yn arbrofi gyda phrint, peintio a defnyddio meddalwedd digidol. Er bod profiadau eang yr oedd yr adran yn disgwyl i bob dysgwr herio ei hun wrth weithio gyda’r cyfryngau yma. Felly anghytunaf gyda’r hyn a drafodir yn yr adolygiad llenyddol y mae’r dysgwyr yn ysgol Ac yn cael y cyfle i ymarfer amrywiaeth o sgiliau sydd yn gwrthgyferbynnu gyda’r hyn sydd yn cael i’w ddweud yn llyfr Dick Downing a Ruth Watson. Maent o’r farn bod yr hyn sydd yn wirioneddol cael ei dysgu ac addysgu yn parhau i fod yn gyfyngedig. Er fy mod yn deall fod rhai cyfyngiadau amlwg wrth ddysgu’r pwnc yma mewn ysgol, mae ysgol A yn gwneud bob ymdrech i sicrhau bod eu disgyblion yn cael profiadau amrywiol a gwerthfawr o fewn y pwnc. Felly mae’r ysgol yn llwyddo i wneud y canlynol sydd yn cael i’w hawgrymu yn canllawiau dysgu celf a Dylunio yn y cwricwlwm Cenedlaethol:  

“Mae celf a dylunio yng nghwricwlwm cenedlaethol Cymru yn canolbwyntio ar y dysgwr ac ar sgiliau.” Canllawiau Celf a Dylunio – Llywodraeth Cymru. 
	
	Mae hi’n amlwg bod yr adran Gelf a Dylunio yn ysgol A yn gwneud bob ymdrech i geisio sicrhau'r profiad gorau i’w disgyblion, maent yn gweithio tuag at gyflwyno rhagor o agweddau sydd yn cynnwys cymhwysedd digidol i’w cynlluniau gwaith ac yn ceisio sicrhau bod y dysgwyr yn cael profiadau bydd yn ei paratoir ar gyfer y byd wedi iddynt orffen eu haddysg. Gweler nifer o gyfleoedd yn ystod blwydd 7 ac 8 i ddefnyddio technoleg yn ei gwersi ond y mae’r pwyslais ar flwyddyn 9 ar hyn o bryd er mwyn annog dysgwyr sydd yn fentrus ac yn greadigol.  Mae’r adran yn gwneud hyn er mwyn sicrhau bod y dysgwyr yn magu hyder mewn sgiliau sylfaenol yn y pwnc cyn iddynt symud tuag at brosesau sydd yn ymddangos yn fwy cyfoes, gan fod y sgiliau yma yn parhau i fod yn bwysig wrth ddatblygu ei gwaith yn ddigidol.

	Er bod yr adran yn trafod y rhwystrau o gynnig teithiau i unigolion yng nghyfnod allweddol 3, mae llenyddiaeth – fel trafodir uchod yn awgrymu ei fod yn hanfodol wrth ddysgu am Gelf a Dylunio, petawn yn argymell un peth i Ysgol A, byddai ceisio sicrhau profiad o fynychu o leiaf un arddangosfa neu galeri gelf yn ystod cyfnod allweddol 3 yn dwysau a chyfoethogi dealltwriaeth y dysgwyr am y pwnc. Byddai cael y profiad o weld celf ‘real’ yn helpu ysgogi’r dysgwyr boed mewn galeri lleol, neu arddangosfa gradd. Mae’r llenyddiaeth uchod yn awgrymu bod addysg gelf mewn ysgol a gweld celf yn y byd o’m cwmpas yn brofiad sydd yn mynd llaw yn llaw.

Rhaid hefyd gofio am ddatblygiadau sydd yn digwydd o fewn y cwricwlwm wrth ystyried y dyfodol mewn Celf a Dylunio, gyda’r cwricwlwm newydd; dyfodol llwyddiannus ar y gorwel. Mae’n rhaid sicrhau ein bod yn datblygu gyda’r cwricwlwm ac yn ceisio sicrhau gwersi a chynlluniau gwaith sydd yn crybwyll 4 prif agwedd y cwricwlwm newydd. Bwriad y cwricwlwm yw datblygu ein dysgwyr yn barod i’r dyfodol ac felly chredaf fod angen i ysgol A sicrhau fod y datblygiadau yma yn digwydd yn y pwnc er mwyn creu unigolion hyderus sydd yn barod am ddysgu gydol oes.
Wnaeth treulio amser yn gwneud yr ymchwil yma yn ysgol A ddangos i mi'r ystod eang o brofiadau safonol y mae un adran yn gallu cynnwys disgyblion mewn ysgol. Dangosodd bod arbenigedd athrawon yn cyfoethogi’r cwricwlwm yn hytrach nag ei herio ac y mae sicrhau bod yr adran yn rhoi ei dysgwyr cyntaf yn oll bwysig. Er hyn y mae rhwystrau megis y rhai a drafodwyd yng nghynt megis lle, adnoddau a chyllid yn chwarae rhan enfawr yn yr hyn mae modd gwneud o fewn y pwnc.

Ar y cyfan y mae rhyddid athrawon i ddehongli'r cwricwlwm cenedlaethol a chynnwys y cwrs yn rhywbeth y mae’r dysgwyr yn ysgol A yn elwa ohono, mae’r adran yn sicrhau bod y dysgwyr yn derbyn digonedd o wybodaeth amrywiol am ddiwylliannau a chyfryngau gwahanol ac yn fy marn i mae eu profiadau yn rhai sydd yn glod i’r adran. Petai'r adran yn gallu cynnwys o leiaf un daith allgyrsiol i’r dysgwyr y byddent yn elwa tipyn o’r profiad yma. Byddai hyn yn sicrhau bod y dysgwyr yn cael y cyfle i gyfoethogi ac ehangu ar ei dealltwriaeth a gwybodaeth am arlunwyr ac am Gelf a Dylunio yn gyffredinol, mae bron yn sicr y byddai’r dysgwyr yn cael ei hysbrydoli o’r cyfle yma ac yn gallu mynegi barn.

Cyfyngiadau a datblygiadau yn y dyfodol. 

	Yn rhan yma’r traethawd mi fyddai yn mynd ati i drafod rhai cyfyngiadau wnes i ddod ar eu traws wrth ymchwilio ar gyfer y traethawd yma, fyddai yn symud ymlaen wedyn i drafod sut fydd yr ymchwil yma yn sicrhau datblygiad proffesiynol ynddo i fel athrawes yn y dyfodol. Wrth i mi fynd ati i ymchwilio’r cwestiwn: a yw rhyddid athrawon i ddewis sut i ddiffinio cynnwys y cwricwlwm celf a dylunio yn ddull effeithiol, o ddewis cyfeirnodau a deunydd diwylliannol a chelfyddydol priodol ar gyfer yr ystafell ddosbarth? mi  wnes i seilio fy ymchwil ar lenyddiaeth, polisïau ac adnoddau’r adran Gelf a Dylunio yn ysgol A yn gyfan gwbl. Wrth wneud y gwaith ymchwil yma mi wnes i ddod ar draws rhai cyfyngiadau, felly petawn yn ei wneud eto y byddai rhai agweddau hoffwn edrych ar addasu. 

	Un cyfyngiad wnes i ddod ar draws yw'r prinder llenyddiaeth sydd yn holi os yw rhyddid athrawon yn ddull effeithiol, tra wrthi yn ymchwilio llyfr ‘school art:what’s in it?’ mi ddes I ar draws cwestiwn tebyg, ac y mae’r awduron Dick Downing a Ruth Watson o’r farn y bod angen fwy o ymchwil cael i’w wneud I’r maes yma. Felly yr oedd hyn yn rhwystr i mi weithiau, er hyn yr oedd amrywiaeth o lenyddiaeth ar gael a oedd yn ymdrin â’r testun o beth dylai gael ei gynnwys yn y cwricwlwm Celf a Dylunio. Yr oedd prinder o lenyddiaeth a oedd yn trafod cwricwlwm Cymru yn unig yn rhywbeth arall a wnaeth fy herio o bryd i’w gilydd. 

Er yn ddelfrydol gan nad oedd wedi angen amharu ar y dysgwyr ar unrhyw adeg, ar brydiau mi wnes i weld y ffaith nad oeddwn yn gallu gwneud ymchwil drwy gynnal cyfweliadau neu ofyn am adborth drwy holiaduron yn rhwystredig. Nid oeddwn felly yn gallu gofyn am farn y dysgwyr na chwaith wrth athrawon yr adran Gelf a Dylunio, pe bawn wedi gallu creu holiaduron neu gasglu barn byddwn wedi gallu cael adborth oddi wrth y dysgwyr am yr hyn yr oeddent yn credu am yr hyn oedd yn cael i’w cyflwyno iddynt. Byddwn hefyd wedi gallu gofyn i unigolion ar ddiwedd CA3 neu ddechrau CA4 am sut maent yn teimlo bod yr adnoddau neu gyfeirnodau dewisol wedi effeithio ar eu cynnydd. Byddwn hefyd wedi gallu gofyn os fod y dewisiadau yma o ddiddordeb iddyn nhw fel y mae’r ysgol yn ceisio sicrhau. Byddai gallu defnyddio data oddi wrth y dysgwyr hefyd wedi fy ngalluogi i fesur cynnydd yr oedd y dysgwyr yn ei wneud o un flwyddyn i’r llall a hefyd o un cyfnod allweddol i’r llall na mesur chwaith fel bod y dewis o gyfeirnodau a deunydd diwylliannol a chelfyddydol wedi effeithio ar y dysgwyr.  Felly, petawn yn cael y cyfle i wneud ymchwil i’r maes yma, neu faes tebyg eto byddwn am sicrhau fy mod yn cynnwys gwaith ymchwil sydd yn ymdrin gyda mwy o ddata meintiol.

Yr wyf hefyd yn sylweddoli mae ond un ysgol yr wyf wedi cymryd i ystyriaeth wrth wneud y gwaith ymchwil yma, er mwyn sicrhau dilysrwydd yr hyn yr wyf yn ei drafod yn ystod y traethawd y byddai angen cael sampl sydd cryn lawer yn fwy na’r hyn yr wyf wedi ei gynnwys, byddai hyn yn caniatáu canlyniadau llawer mwy trylwyr a cywir yn hytrach na chymryd i ystyriaeth cynnwys un adran Gelf a Dylunio.

Wrth ymchwilio er hyn yr wyf wedi sylweddoli fod rhai pethau penodol sydd angen i mi sicrhau fy mod yn cymryd i ystyriaeth ar bob achlysur pan yn yr ystafell ddosbarth, chredaf felly fod gwneud yr ymchwil yma wedi fy natblygu fel athrawes broffesiynol.  Wnes i sylweddoli pwysigrwydd safon SAC S3.3.14 sef rhoi cyfleoedd cyfartal i’r dysgwyr, chredaf fod hi’n allweddol bod bob dysgwr yn cael y cyfle i adnabod ac yn ymateb yn effeithiol i faterion sy'n ymwneud â chynhwysiant cymdeithasol a chyfleoedd cyfartal pan fyddant yn codi yn yr ystafell ddosbarth, gan gynnwys trwy herio safbwyntiau ystrydebol. Yng nghynnwys y cwricwlwm Celf a Dylunio yn ysgol A wnes i weld bod athrawon yr adran yn sicrhau bod y cyfle yma yn cael ei ddarparu yn rheolaidd i bob unigolyn o bob gallu.
Yn ogystal â’r safon uchaf, credaf fod safon S3.3.2 [Addysgu pwnc/pynciau arbenigol] yn allweddol yn fy mhwnc i. Credaf fod athrawes lwyddiannus yn gallu hybu ac annog sgiliau amrywiol yn y dysgwyr, gan sicrhau cynnydd yng ngwybodaeth a dealltwriaeth ei dysgwyr. Ac y mae gallu dewis sgiliau addas ar gyfer y dysgwyr sydd yn ei gofal yn briodol o fewn y pwnc yma ond drwy sicrhau profiadau amrywiol i’r dysgwyr. Yr wyf yn credu bod safon S1.3 sef  ysbrydoli dysgwyr yn plethu gyda’r safon uchod ac er mwyn sicrhau'r gorau yn yr ystafell ddosbarth y mae ysgogi a sicrhau cymhelliant ym mhob dysgwr o fewn y pwnc yn allweddol.

